મોલાતને અત્યારે પાણીની ખાસ જરૂરીયાત છે ત્યારે મેઘો જાણે રીસાઇ ગયો હોય તેમ વરસવાનું નામ લેતો નથી. છુટોછવાયો વરસાદ થયા બાદ હજુ પણ જિલ્લામાં સર્વત્ર વાવણી લાયક વરસાદ થયો નથી. આથી વાવેતર બળી જવાનો ભય વધી ગયો છે. સુરેન્દ્રનગર જિલ્લામાં હજુ સુધી એક પણ તાલુકામાં વાવણી લાયક વરસાદ થયો નથી. ત્યારે જિલ્લામાં ખેડૂતોએ આગતરૂ વાવેતર કર્યું છે. તેમાં જે ખેડૂતો પાસે પાણીની સુવિધા હશે તે ખેડૂતોને ખાસ તકલીફ નહી પડે પરંતુ પાણી વગર કરેલા વાવેતર માટે એક સારા વરસાદની ખાસ જરૂર છે. તેમજ જે ખેડૂતોને વાવવેતર જ કરવાનું બાકી છે તે ખેડૂતો હવે સારો વાવણી લાયક વરસાદ થયા બાદ જ વાવેતર કરી શકશે. ચોટીલા પંથક માં કપાસ મગફળી બાજરો જુવાર નું આગોતરુ વાવેતર કરી ચુકેલા ખેડૂતો વરસાદ ની કાગડોળે રાહ જોઇ રહ્યાં છે ત્યારે જેઠ માસ પણ પુર્ણ થતાં અને વરસાદ ખેંચાતા ચોટીલા પંથાકના ખેડૂતો ના જીવ પડીકે બંધાયા છે.